CELEX: 52012PC0646
Language: mt
Date: 2012-11-09
Title: Proposta għal DEĊIŻJONI TAL-KUNSILL li tistabbilixxi l-pożizzjoni tal-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika tat-Taġikistan fl-Organizzazzjoni Dinjija tal-Kummerċ

|
			
		
		
		52012PC0646
		
			Proposta għal DEĊIŻJONI TAL-KUNSILL li tistabbilixxi l-pożizzjoni tal-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika tat-Taġikistan fl-Organizzazzjoni Dinjija tal-Kummerċ /* COM/2012/0646 final - 2012/0308 (NLE) */
			
				
		
		
			
			   	MEMORANDUM TA’ SPJEGAZZJONI
I. DAĦLA
Il-membri tal-Organizzazzjoni Dinjija
tal-Kummerċ (WTO) u r-Repubblika tat-Taġikistan laħqu l-istadju
konklussiv ta’ ftehim dwar it-termini għall-adeżjoni tar-Repubblika
tat-Taġikistan fl-Organizzazzjoni. Dan qed iseħħ wara 11-il sena
ta' negozjati li bdew meta r-Repubblika tat-Taġikistan ippreżentat
l-applikazzjoni tagħha biex tingħaqad mad-WTO fl-2001.
Deċiżjoni tal-Kunsill li tapprova
t-termini tal-adeżjoni tar-Repubblika tat-Taġikistan hija
meħtieġa qabel l-UE tkun tista’ tappoġġa formalment dik
l-approvazzjoni fid-WTO.
Taqsira tat-termini tal-adeżjoni tinsab
hawn taħt.
II. TAQSIRA TAT-TERMINI TAL-ADEŻJONI
MAD-WTO TAR-REPUBBLIKA TAT-TAĠIKISTAN SKONT IS-SETTUR
L-iskeda tal-impenji
Ir-rata ta’ tariffa medja finali (final bound
rate (FBR)) fl-iskeda tal-adeżjoni tat-Taġikistan hija ta’ 7,5%.
L-FBR medja għall-prodotti
tal-agrikoltura hija ta' 8,6%, xi ftit ogħla mis-7% osservata
għall-prodotti industrijali.
It-Taġikistan għandu jimplimenta
l-FBRs fi żmien ħames snin (5) mid-data tal-adeżjoni.
Dawn il-livelli
medji għat-tariffi huma pjuttost raġjonevoli meta jitqies id-daqs
żgħir u l-karatteristika tal-ekonomija tat-Taġikistan li huwa
pajjiż imdawwar bl-art. Il-prassi tal-UE fl-imgħoddi kienet li
jiġu aċċettati bħala raġjonevoli dawn il-livelli ta’
tariffi għal ekonomiji ta' daqs paragunabbli.
Il-Prodotti Industrijali 
–              
L-FBR medja għall-prodotti mhux agrikoli hija
ta' 7%.
–              
L-ogħla rati ta’ tariffa finali huma tax-xedd
tas-saqajn, b’medja ta’ 20% u livelli massimi ta' 30%, u tessuti,
b’medja ta’ 10% u livelli massimi ta’ 30%
–              
It-Taġikistan qed jingħaqad fil-Ftehim
dwar it-Teknoloġija tal-Informazzjoni (FTI) u konsegwentement ineħħi
bil-mod il-mod it-tariffi FTI tiegħu fi żmien 5 snin.
Il-Prodotti Agrikoli 
–              
L-FBR medja għall-prodotti agrikoli hija ta'
8,6%.
–              
L-ogħla livelli massimi ta’ tariffi
fl-agrikoltura huma pjuttost raġjonevoli: għat-tadam frisk
bi 23% u għal xi ħaxix frisk varju ieħor, ġobon u
tabakk bi 15% jew bi ftit ogħla. 
Is-servizzi 
L-iskeda ta' impenji speċifiċi tat-Taġikistan
fis-servizzi hija sodisfaċenti ħafna meta jitqies id-daqs
tal-ekonomija ta’ dan il-pajjiż. It-Taġikistan se jidħol
għal impenji b’mod sostanzjali għal dak li huwa aċċess
għas-suq u trattament nazzjonali f’sensiela wiesgħa ta' setturi ta’
servizzi, inklużi servizzi professjonali, ta’ kompjuters, ta’ Riċerka
u Żvilupp, ta’ kiri/self u servizzi oħra tan-negozju, servizzi
tal-komunikazzjoni (servizzi ta’ kurjer u ta' telekomunikazzjonijiet),
kostruzzjoni, distribuzzjoni, servizzi edukattivi privati, servizzi ambjentali,
finanzjarji (assigurazzjoni u servizzi bankarji), tas-saħħa,
tat-turiżmu, rikreazzjonali u s-servizzi tat-trasport.
L-Impenji tal-Protokoll
Fl-aħħar stadju multilaterali
tal-proċess ta’ adeżjoni, il-Membri tad-WTO fittxew kollettivament li
jiżguraw il-kompatibbiltà bażika tal-liġijiet u l-istituzzjonijiet
kummerċjali tat-Taġikistan mar-regoli u l-ftehimiet tad-WTO, u
niżżluhom fil-Protokoll ta’ Adeżjoni u fir-Rapport tal-Grupp ta’
Ħidma. Il-kwistjonijiet li ġejjin huma ta' interess partikolari
għall-UE:
Proprjetà tal-Istat, il-Privatizzazzjoni u
l-entitajiet kummerċjali tal-Istat
Mid-data tal-adeżjoni, l-intrapriżi
tal-Istat (inklużi intrapriżi li huma proprjetà tal-Istat u dawk
ikkontrollati mill-Istat, intrapriżi bi privileġġi speċjali
jew esklużivi, u intrapriżi unitarji) fit-Taġikistan se jixtru
jew ibiegħu prodotti u servizzi li mhumiex għall-użu jew
għall-konsum tal-Gvern innifsu, unikament skont konsiderazzjonijiet
kummerċjali. It-Taġikistan ikkonferma wkoll li dawn l-intrapriżi
Statali tal-kummerċ se jagħtu lill-intrapriżi ta’ Membri
oħra opportunità xierqa, skont il-prattika kummerċjali tas-soltu,
biex jikkompetu għall-parteċipazzjoni f’xiri mill-intrapriżi tat-Taġikistan
jew f’bejgħ lilhom. Kull restrizzjoni fuq l-esportazzjoni ta’ materjali
biex jiġu żgurati kwantitajiet essenzjali ta’ materjali bħal
dawn għall-industrija domestika tal-ipproċessar mhux se
jseħħu biex iżidu l-esportazzjonijiet, jew il-protezzjoni ta’
din l-industrija domestika.
Id-drittijiet tal-kummerċ
Mid-data tal-Adeżjoni, it-Taġikistan
ser jagħti lil kwalunkwe persuna fiżika jew ġuridika,
irrispettivament mill-preżenza fiżika jew l-investiment fit-Taġikistan,
id-dritt li tkun l-importatur irreġistrat ta’ kull prodott li huwa permess
li jiġi importat fit-Taġikistan, fi kwalunkwe livell
tad-distribuzzjoni. Id-drittijiet kollha għall-importazzjoni u
l-esportazzjoni se jingħataw b’mod mhux diskriminatorju u mhux
diskrezzjonali mid-data tal-adeżjoni, u kull rekwiżit dwar
ir-reġistrazzjoni kummerċjali jew l-applikazzjoni għad-dritt li
timporta jew li tesporta se jkun għal skopijiet doganali u fiskali biss, u
mhux se jeħtieġ investiment fit-Taġikistan u lanqas mhu se
jagħti d-dritt ta’ distribuzzjoni hemm, u mhux se jikkostitwixxi ostaklu
għall-kummerċ.
Il-Ftehim dwar it-Teknoloġija
tal-Informazzjoni (FTI)
Ir-Repubblika tat-Taġikistan ressqet l-Iskeda
tagħha tal-FTI lill-Kumitat tal-FTI għal verifika, skont
il-proċeduri tal-FTI, sabiex ir-Repubblika tat-Taġikistan tkun tista’
tingħaqad mal-FTI meta ssir Membru tad-WTO.
Il-valutazzjoni doganali
Mid-data tal-adeżjoni, it-Taġikistan
se japplika l-liġijiet ta’ evalwazzjoni doganali tiegħu,
ir-regolamenti u l-prassi, inklużi dawk għall-prevenzjoni tas-sottovalutazzjoni
ta’ prodotti, skont il-Ftehim tad-WTO, inkluż l-Artikolu I
tal-GATT 1994, il-Ftehim WTO dwar l-Implimentazzjoni tal-Artikolu VII
tal-GATT 1994 u l-Anness I (Noti Interpretattivi). 
Id-dazji fuq l-esportazzjoni
It-Taġikistan intrabat b’mod komprensivi
li jillimita d-dazji fuq l-esportazzjoni. 
Il-Ftehim dwar l-Akkwisti tal-Gvern
It-Taġikistan ikkonferma r-rieda li jaderixxi
mal-Ftehim tad-WTO dwar l-Akkwisti tal-Gvern. It-Taġikistan se jsir
osservatur għall-Ftehim mal-adeżjoni, u se jippreżenta
applikazzjoni għal sħubija b’offerta ta’ kopertura fi żmien sena
wara l-adeżjoni fid-WTO.
Il-kummerċ ta' ajruplani ċivili
It-Taġikistan se jsir firmatarju
għall-Ftehim tad-WTO dwar il-Kummerċ ta' Ajruplani Ċivili
mal-adeżjoni.
III. RAKKOMANDAZZJONI
Bil-preżentazzjoni tat-termini
tal-Adeżjoni tar-Repubblika tat-Taġikistan fid-WTO
għall-approvazzjoni tal-Kunsill, il-Kummissjoni tqis dawn it-termini
bħala li jirrappreżentaw pakkett bilanċjat u ambizzjuż ta’
impenji tal-ftuħ tas-suq, li se jġib benefiċċji sostanzjali
lit-Taġikistan u lill-imsieħba kummerċjali tiegħu tad-WTO
bl-istess mod.
2012/0308 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni tal-Unjoni
Ewropea fi ħdan il-Kunsill Ġenerali tal-Organizzazzjoni Dinjija
tal-Kummerċ dwar l-adeżjoni tar-Repubblika tat-Taġikistan
fl-Organizzazzjoni Dinjija tal-Kummerċ
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 91,
100(2), u 207(4), flimkien mal-Artikolu 218(9) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Fid-29 ta’ Mejju 2001
il-Gvern tar-Repubblika tat-Taġikistan applika għall-adeżjoni
mal-Ftehim ta’ Marrakesh li jistabbilixxi l-Organizzazzjoni Dinjija
tal-Kummerċ (WTO), b’konformità mal-Artikolu XII ta’ dak il-Ftehim.
(2)       Grupp ta’ Ħidma dwar
l-adeżjoni tar-Repubblika tat-Taġikistan ġie stabbilit
fit-18 ta’ Lulju 2001 sabiex jilħaq ftehim dwar it-termini
ta’ adeżjoni aċċettabbli għar-Repubblika tat-Taġikistan
u l-Membri kollha tad-WTO.
(3)       Il-Kummissjoni, f’isem
l-Unjoni Ewropea, innegozjat sensiela komprensiva ta' impenji
għall-ftuħ tas-suq min-naħa tar-Repubblika tat-Taġikistan
li jissodisfaw it-talbiet tal-Unjoni.
(4)       Dawn l-impenji issa huma
inkorporati fil-Protokoll ta’ Adeżjoni tar-Repubblika tat-Taġikistan
fid-WTO.
(5)       L-adeżjoni mad-WTO hija
mistennija tagħmel kontribut pożittiv u dejjiemi
għall-proċess ta’ riforma ekonomika u għall-iżvilupp
sostenibbli fir-Repubblika tat-Taġikistan.
(6)       Il-Protokoll tas-Sħubija
għandu għalhekk jiġi approvat.
(7)       L-Artikolu XII
tal-Ftehim li jistabbilixxi d-WTO jistipula li għandu jintlaħaq
ftehim dwar it-termini tas-sħubija bejn il-Membru li qed jissieħeb u
d-WTO, u li l-Konferenza Ministerjali tad-WTO tapprova t-termini ta’ adeżjoni
min-naħa tad-WTO. L-Artikolu IV.2 tal-Ftehim li jistabbilixxi lid-WTO
jipprevedi li matul l-intervalli bejn il-laqgħat tal-Konferenza
Ministerjali, il-funzjonijiet tagħha għandhom jitmexxew mill-Kunsill
Ġenerali.
(8)       Għalhekk,
jeħtieġ li tiġi stabbilita l-pożizzjoni li għandha
tieħu l-Unjoni fi ħdan il-Kunsill Ġenerali tad-WTO dwar
l-adeżjoni tat-Taġikistan fid-WTO,
ADOTTA DIN ID-DEĊIŻJONI: 
Artikolu 1
Il-pożizzjoni li trid tittieħed
mill-Unjoni Ewropea fi ħdan il-Kunsill Ġenerali tal-Organizzazzjoni
Dinjija tal-Kummerċ dwar l-adeżjoni tar-Repubblika
tat-Taġikistan mad-WTO, hija li tapprova l-adeżjoni.
Artikolu 2
Din id-Deċiżjoni għandha
tidħol fis-seħħ dakinhar li tiġi adottata. 
Magħmul fi Brussell,
                                                                       Għall-Kunsill
                                                                       Il-President